Broj: 711-I-686-P-28/22-03-21

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivane Mazreku,** **pomoćnice** **rukovoditelja pravnih poslova trgovačkog društva** **Komunalni servis d.o.o. za komunalnu djelatnost**, za davanjem očitovanja Povjerenstva,na 155. sjednici održanoj dana 21. siječnja 2022.g. daje sljedeće

**OČITOVANJE**

1. **U cilju otklanjanja svake sumnje da je dužnost** **predsjednika uprave trgovačkog društva** **Komunalni servis d.o.o. za komunalnu djelatnost koristio za probitak s njim povezane osobe, predsjednik Uprave toga trgovačkog društva treba se izuzeti od svakog pa i posrednog oblika sudjelovanja u postupku angažiranja punomoćnika za zastupanje društva u ovršnim postupcima, u postupku u kojem je njegov bratić jedan od potencijalnih kandidata, a posebice od donošenja odluke o odabiru ponude, te potpisivanja ugovora o zastupanju, te u tu svrhu ovlastiti drugog člana Uprave, odnosno drugu osobu.**
2. **Predsjednik Uprave trgovačkog društva** **Komunalni servis d.o.o. za komunalnu djelatnost, u svrhu zaštite javnog interesa obvezan je osobi ovlaštenoj za provedbu postupka izbora punomoćnika za zastupanje u ovršnim postupcima deklarirati da je njegov bratić, ukoliko bude uzet u obzir, jedan od potencijalnih kandidata. Istu okolnost obveznik je dužan objaviti i na službenoj internetskoj stranici trgovačkog društva Komunalni servis d.o.o. za komunalnu djelatnost.**

Obrazloženje

Zahtjev za davanjem očitovanja Povjerenstva podnijela je Ivana Mazreku, pomoćnica rukovoditelja pravnih poslova trgovačkog društva Komunalni servis d.o.o. za komunalnu djelatnost. U Povjerenstvu je zahtjev zaprimljen 17. siječnja 2022. pod poslovnim brojem 711-U-496-P-28/22-01-5, povodom kojeg se vodi predmet broj P-28/22.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da je trgovačko društvo Komunalni servis d.o.o. za komunalnu djelatnost sa sjedištem u Rovinju u cijelosti u vlasništvu jedinica lokalne samouprave te traži mišljenje postoji li sukob interesa ukoliko bi predsjednik uprave navedenog trgovačkog društva sklopio ugovor o zastupanju društva u ovršnim postupcima sa osobom koja je njegov srodnik u četvrtom koljenu pobočne linije (bratić).

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu navedenog zakona.

Uvidom u sudski registar Trgovačkog suda u Pazinu utvrđeno je da su osnivači trgovačkog društva Komunalni servis d.o.o. za komunalnu djelatnost sa sjedištem Rovinju: Grad Rovinj - Rovignio, Općina Bale – Comune di Valle, Općina Kanfanar i Općina Žminj te je stoga predsjednik Uprave istog trgovačkog društva obveznik ZSSI-a.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Pritom je člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika, dok je u točki 6. istog članka određeno da su povezane osobe u smislu ZSSI-a članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. stavkom 1. podstavkom c) ZSSI-a kojim su propisana zabranjena djelovanja obveznika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti.

Sukladno članku 9. stavak 1. ZSSI-a ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, dok je sukladno stavku 2. istog članka određeno da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo tumači da je krvni srodnik u četvrtom koljenu, odnosno bratić predsjednika Uprave, iako nije član njegove obitelji, s obveznikom u smislu ZSSI-a povezana osoba u odnosu na koju obveznik ne može biti nepristran u obnašanju javne dužnosti, što predstavljala situaciju kojom je obveznik dužan pravilno upravljati na način da zaštiti javni interes kojim se uvijek pozvan rukovoditi.

 Stoga je obveznik dužan izuzeti se od svakog pa i posrednog sudjelovanja u proceduri angažiranja punomoćnika za zastupanje pravne osobe u kojoj obnaša dužnost, u kojem je njegov bratić jedan od potencijalnih kandidata, odnosno od donošenja odluke o odabiru punomoćnika i potpisivanja ugovora o zastupanju te u tu svrhu ovlastiti drugog člana uprave ili drugu osobu.

Primjenom instituta izuzimanja u navedenoj situaciji otklanja se sumnja da je obveznik koristio položaj predsjednika uprave trgovačkog društva u cilju postizanja probitka povezane osobe. Obveznik se pritom također dužan izuzeti od bilo kakvog postupanja ukoliko bi se nakon eventualnog sklapanja ugovora o zastupanju s njegovim bratićem našao u situaciji odlučivanja o pravima, obvezama i interesima svog bratića u pogledu izvršavanja sklopljenog ugovora.

Radi osiguranja transparentnosti procedure angažiranja punomoćnika potrebno je da osoba ovlaštena za provođenje postupka i donošenja odluke o izboru punomoćnika zatraži tri ponude od različitih osoba koje zadovoljavaju tražene uvjete. Ukoliko između odabranih osoba kao potencijalnih punomoćnika bude bratić predsjednika Uprave trgovačkog društva Komunalni servis d.o.o. za komunalnu djelatnost isti je obvezan osobi ovlaštenoj za provođenje postupka i donošenja odluke o izboru punomoćnika deklarirati da je njegov bratić jedan od potencijalnih kandidata te istu okolnost objaviti i na službenoj internetskoj stranici trgovačkog društva.

Na ovaj način skreće se pozornost osobi ovlaštenoj za provođenje postupka i donošenja odluke o izboru punomoćnika, ali i zainteresiranoj javnosti na potrebu kontrole provedbe predmetnog izbora punomoćnika za zastupanje trgovačkog društva Komunalni servis d.o.o. za komunalnu djelatnost u ovršnim postupcima, a ukoliko dođe do sklapanja ugovora o zastupanju s bratićem predsjednika uprave toga društva, na potrebu provođenja nadzora nad izvršavanjem istog.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana